सरकारी नीतिकारों को नहीं पता कहां लगता है आलू
देड़तलाई के गुरुकुल प्रांगण में शुक्रवार को भारतीय किसान संघ की महापंचायत हुई। इसमें खकनार तहसील के गांवों से 5 हजार से अधिक किसान पहुंचे। प्रांतीय मंत्री नारायण यादव मुख्य वक्ता थे।
उन्होंने कहा भारत में किसान देश का प्रधान है लेकिन राज कोई और कर रहा है। सरकार ने ऐसे नीतिकार बैठा रखे हैं जिन्हें यह नहीं पता की आलू कहां लगता है। किसान इन्हें जरूरी जानकारी दे रहे हैं। आज किसान जाग गया है। अब सरकार को जगाना होगा। श्री यादव ने कहा अब किसान बकरा नहीं बनेगा। शेर की तरह काम करेगा। हमें अपना अधिकार मांगना पड़ेगा। मोटर में करंट कम मिलता है तो बिजली कंपनी बिल लेने की हकदार नहीं है। कम वोल्टेज से मोटर जलती है तो रुपए कंपनी को देना पड़ेंगे। लेकिन इस ओर कोई ध्यान नहीं दे रहा है। इस दौरान कार्यक्रम अध्यक्ष धावटी के वरिष्ठ किसान भारत यादव, भारतीय किसान संघ जिलाध्यक्ष अर्जुन महाजन, उपाध्यक्ष राजेश मालवीय, सुभाष चौहान, शिवराज हल्देकर, राजधर बिल्लोरे, संतोष महाजन, विपिन सुगंधी भी मौजूद थे।
किसानों ने यह रखी मांगें
कार्यक्रम में किसानों ने 3 आवेदन दिए। इसमें खेत सिंचाई योजना, स्टाप डेम बनाने, लागत के आधार पर लाभकारी मूल्य देने, शासन द्वारा किसानों को स्थायी बिजली कनेक्शन देने, सोसायटी से खाद-बीज तोल कर देने, मुआवजा राशि के लिए क्षेत्र में किसानों की सूची लगाने, धार-बेलथड़ में मनरेगा व आरईएस विभाग के निर्माणाधीन तालाब का काम समय पर पूरा करने, लापरवाही बरतने पर दंडात्मक कार्रवाई कराने की मांग रखी।
गांव-गांव में करेंगे ग्राम सभा- तहसीलदार
इस दौरान पहुंचे तहसीलदार अनिल सपकाले ने कहा जो लोग बालिग हो गए, जिनके माता-पिता की मृत्यु हो गई है उनके नाम पर कृषि जमीन करने के काम 5 से 25 जनवरी के बीच कर लिए जाएंगे। इसके लिए हर गांव में पटवारी, पंचायत द्वारा ग्रामसभा बुलाई जाएगी। इसमें किसानों के अविवादित नामांतरणों को पूरा किया जाएगा। इसके साथ ही राहत कार्यों के लिए मुआवजे में छूटे किसानों के नाम भी दर्ज किए जाएंगे।
आयोजन
किसानों के आवेदन तहसीलदार अनिल सपकाले को सौंपे गए।
महापंचायत को संबोधित करते नारायण यादव।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva awa_Deva